Agt wou selfmoord pleeg oor koei as nasionale dierVersierde koei in Daraganj, Indië tydens die Kumbh Mela-fees in 2013 Minstens agt mense het Donderdag in Gujarat, Indië, probeer selfmoord pleeg nadat hul versoek, dat die koei as die land se nasionale dier aangewys moet word, afgekeur is. Aanhangers van die Hindu-geloof, die meerderheidsgeloof in Indië, beskou koeie as heilige diere en hul slagting word in verskeie streke verhoed. Een van die verkiesingsbeloftes van die Hindu-nasionalistiese party, Bharatiya Janata, was dat die nodige wettige raamwerk in plek gestel sal word om die koei te beskerm. Narendra Modi, eerste minister van Indië, woon in Gujarat. Agt lede van die Gau Raksha Samiti (koeibeskermingskomitee) in Rajkot, het Woensdag ŉ memorandum ingedien dat die koei binne 24 uur as die nasionale dier aangewys moet word, het die Times of India-koerant berig. Hulle het Donderdag ŉ giftige plaagdoder voor die distrikskantoor ingeneem toe daar nie aan hul eis voldoen is nie. Manish Nakum, woordvoerder van die polisie, het gesê hulle is na ŉ hospitaal gehaas en buite gevaar. “As ons ons koeie wil beskerm, moet ons dit as ŉ nasionale dier en as Rashtra Mata (nasionale moeder) verklaar,” het Dhaval Pandya, ŉ lid van die koeibeskermingsorganisasie, gesê. “Heiliges en koeibewaarders betoog al 18 dae lank, maar die regering het nog nie daarop reageer nie.” Indië se nasionale dier is die beskermde koninklike Bengaalse tier.